b"\n_START_ARTICLE_\nSim\xc3\xb3 Salam\xc3\xb3\n_START_SECTION_\nBiografia\n_START_PARAGRAPH_\nNat a Illa (Rossell\xc3\xb3) el 1706, mort a La Torre d'Elna el 1773. Estudi\xc3\xa0 a Illa i obtingu\xc3\xa9 el t\xc3\xadtol de doctor\xc3\xa0 en teologia a la Universitat de Tolosa. Fou beneficiari de l'esgl\xc3\xa9sia del seu municipi fins al 1755, quan esdevingu\xc3\xa9 rector de Sant Feliu d\xe2\x80\x99Avall i despr\xc3\xa9s d\xe2\x80\x99\xc3\x92pol (1759-68) i de La Torre d\xe2\x80\x99Elna (1772).\n_START_SECTION_\nObra\n_START_PARAGRAPH_\nEscriv\xc3\xad, amb Melcior Gelabert tamb\xc3\xa9 rossellon\xc3\xa8s, prevere i doctor en teologia del bisbat d'Elna, obres en llat\xc3\xad: Compendiosa regula cleri (1753), Preparatio proxima ad mortem compendiosae regulae cleri ab iisdem auctoribus edita (1756), Regula cleri ex sacris litteris Sanctorum Patrum monimentis ecclesiasticisque sanctionibus excerpta (1757) i en particular, \xc3\xa9s autor d'un llibre en catal\xc3\xa0, Regla de vida (mult \xc3\xbatil als pobres y al menut poble, y molt saludable als richs y a les persones iluminades) (1753), que constitueix una obra cabdal de la literatura de l'\xc3\xa8poca i que manifesta la penetraci\xc3\xb3 del gust franc\xc3\xa8s en la forma i de l'esperit franc\xc3\xa8s en el fons. Aquesta obra fou completada per l'obra tamb\xc3\xa9 escrita conjuntament Manual de c\xc3\xa0ntics que se canten en les missions que se fan en lo bisbat d'Elna (1755), primer intent d\xe2\x80\x99adaptaci\xc3\xb3 del vers alexandr\xc3\xad a la poesia catalana, que mostra la faceta missionera dels ordes religiosos, tamb\xc3\xa9 bon term\xc3\xb2metre per a mesurar, entre altres coses, la identitat catalana de la feligresia de la Catalunya del Nord, esdevinguda part de Fran\xc3\xa7a._NEWLINE_Les Regles de Vida contenen els exercicis de cada dia (actes de fe, de gr\xc3\xa0cia, d\xe2\x80\x99oferiment, d\xe2\x80\x99amor, ...) que els cristians poden practicar; tamb\xc3\xa9 s'hi inclou una f\xc3\xb3rmula de meditaci\xc3\xb3 davant diferents situacions: la mort, el pecat, la p\xc3\xa8rdua de temps. En la segona part del petit manual, s'hi consignen alguns elements de meditaci\xc3\xb3 sobre la Passi\xc3\xb3 de Crist i s'hi afegeix la devoci\xc3\xb3 popular del rellotge de Passi\xc3\xb3 amb les preg\xc3\xa0ries adients per a les catorze creus. El llenguatge \xc3\xa9s senzill i funcional propi de la literatura religiosa popular."